Öryggissveitir í Mjanmar skutu átta mótmælendur til bana í morgun. Fólk er farið að flýja stærstu borg landsins vegna hörku öryggissveita.
Fólk er farið að flýja Yangon, næst stærstu borg Mjanmar, vegna harkalegra aðgerða öryggissveita gegn andstæðingum herforingjastjórnarinnar sem hrifsaði völdin í landinu í byrjun febrúar, en herlög eru í gildi í sex hverfum borgarinnar. Átta voru skotnir til bana í mótmælum gegn herforingjastjórninni í morgun.
Ríkisfjölmiðlar í Mjanmar sýndu í morgun myndskeið af þéttum bílaröðum á vegum frá Yangon, en fréttastofan AFP hafði í vikunni eftir borgarbúum að þeir óttuðust orðið mjög um öryggi sitt. Þingmenn sem settir voru af í síðasta mánuði eru að sögn fréttastofunnar Reuters að kanna hvort Alþjóðaglæpadómstóllinn í Haag hafi heimild til að rannsaka hvort herforingjastjórnin hafi gerst sek um glæpi gegn mannkyni með harkalegu aðgerðum gegn mótmælendum. Grannríki í ASEAN, samtökum ríkja í Suðuaustur-Asíu, hafa haft þá stefnu að skipta sér ekki af innanríkismálum hverra annarra, en nú virðist sem óþolinmæði sé farið að gæta í garð herforingjastjórnarinnar í Mjanmar. Joko Widodo, forsdeti Indónesíu, hefur hvatt til leiðtogafundar vegna ástandsins í Majnmar, hvatt til að lýðræði verði endurreist í landinu og að ofbeldinu linni. Yfirvöld í Taílandi segjast vera farin að búa sig undir komu flóttafólks frá Mjanmar. Yfir 230 hafa látið lífið í mótmælunum gegn herforingjastjórninni, en yfir 2.000 andstæðingar hennar hafa verið teknir höndum. Þá hefur fjöldi fréttamanna verið handtekinn, tveir í morgun, annar þeirra á vegum breska útvarpsins BBC.